Vilniaus pilių kultūrinis rezervatas

Vilniaus pilių valstybinis kultūrinis rezervatas – valstybinis rezervatas Vilniaus senamiestyje. Plotas 54,8 ha. Rezervatas įkurtas 1997 m. siekiant išsaugoti ir puoselėti Lietuvos istorinį valstybės ir dvasinės kultūros centrą – Vilniaus pilis, jų teritoriją ir čia esančias kultūros ir gamtos vertybes. Tai mažiausias valstybinis rezervatas Lietuvoje.

Archeologijos paminklai:
 Vilniaus piliakalnis su papiliais ir gyvenviete (kurį sudaro Kreivasis kalnas, Bekešo kalnas, Gedimino kapo kalnas ir Stalo kalnas);
 Vilniaus piliavietė (ją sudaro Gedimino pilies kalnas, Aukštutinė pilis ir Žemutinė pilis).

Iš architektūros paminklų žymiausia yra Vilniaus arkikatedra kartu su jos apylinkėmis, aikšte ir architektūrinėmis liekanomis. Svarbus kultūros paminklas – Trijų Kryžių paminklas ant Trijų Kryžių kalno.

Gamtos paveldo objektai:
 Kaštonų ratas Pilių parke (35 kaštonai), Medžių grupė Pilių parke I (vinkšnos, paprastojo klevo ir triliemenės Krymo liepos grupė), Medžių grupė Pilių parke II (Švedlerio raudonlapės formos paprastieji klevai), Medžių grupė Pilių parke III (skirpstas ir sidabrinė liepa), Pilių parko kanadinė tuopa (storiausias Vilniaus medis), Pilių parko liepų grupė (trijų hibridinių paprastųjų liepų grupė)

Galerija

Išnašos

Nuorodos 
 Rezervato direkcijos svetainė